**Kinders**

Elke kind het die reg –

op ’n naam en nasionaliteit vanaf geboorte;

op gesinsorg of ouerlike sorg, of op gepaste alternatiewe sorg wanneer die kind uit die gesinsomgewing weggeneem word;

op basiese voeding, skuiling, basiese gesondheidsorgdienste en maatskaplike dienste;

om teen mishandeling, verwaarlosing, misbruik of vernedering beskerm te word;

om teen uitbuitende arbeidspraktyke beskerm te word;

om nie verplig of toegelaat te word om werk te verrig of dienste te lewer nie wat

onvanpas is vir ’n persoon van daardie kind se ouderdom; of

’n risiko vir die kind se welsyn, opvoeding, liggaamlike of geestelike gesondheid of geestelike, morele of sosiale ontwikkeling inhou;

om nie aangehou te word nie, behalwe as laaste uitweg, in watter geval, benewens die regte wat ’n kind kragtens artikels 12 en 35 geniet, die kind slegs vir die kortste gepaste tydperk aangehou mag word, en die reg het om –

afsonderlik van aangehoudendes bo die ouderdom van 18 jaar aangehou te word; en

op ’n wyse behandel te word, en in omstandighede aangehou te word, wat met die kind se ouderdom rekening hou;

om, in siviele verrigtinge wat die kind raak, deur die staat op staatskoste van ’n regspraktisyn voorsien te word indien dit andersins tot wesenlike onreg sou lei; en

om nie regstreeks in gewapende stryd gebruik te word nie, en in tye van gewapende stryd beskerm te word.

’n Kind se beste belang is van deurslaggewende belang in elke aangeleentheid wat die kind raak.

In hierdie artikel beteken ‘kind’ iemand onder die ouderdom van 18 jaar.

*Uit:* Die Grondwet van die Republiek van Suid-Afrika, 1996, Hoofstuk 2: Handves van Regte.